“ดาวโจนส์” ดีดบวก 300 จุด ขานรับมาตรการ “แบงก์ชาติอังกฤษ”
“ดาวโจนส์” ดีดแรง 309.66 จุด ขานรับข่าวธนาคารกลางอังกฤษประกาศรับซื้อพันธบัตรรัฐบาลไม่จำกัดจำนวนเพื่อสร้างเสถียรภาพในตลาด
“ดาวโจนส์” ดีดแรง 309.66 จุด ขานรับข่าวธนาคารกลางอังกฤษประกาศรับซื้อพันธบัตรรัฐบาลไม่จำกัดจำนวนเพื่อสร้างเสถียรภาพในตลาด
28 ก.ย. 2565

ผู้สื่อข่าวรายงานว่า ดัชนีดาวโจนส์ปรับตัวขึ้นอย่างต่อเนื่องในวันนี้ ล่าสุดพุ่งขึ้นกว่า 300 จุด หลังธนาคารกลางอังกฤษ (BoE) ประกาศรับซื้อพันธบัตรรัฐบาลโดยไม่จำกัดจำนวนเพื่อสร้างเสถียรภาพในตลาด
ณ เวลา 22.50 น.ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 29,444.65 จุด บวก 309.66 จุด หรือ 1.06%
โดยดัชนี Nasdaq พลิกดีดตัวขึ้น 1.16% หลังร่วงลง 0.24% ในช่วงแรก โดยได้รับผลกระทบจากราคาหุ้นแอปเปิลที่ดิ่งลงกว่า 4% หลังสื่อรายงานว่าทางบริษัทได้ยกเลิกแผนการเพิ่มการผลิต iPhone 14 เนื่องจากความต้องการในตลาดต่ำกว่าที่คาดการณ์ก่อนหน้านี้
สำหรับ BoE แถลงในวันนี้ว่า ทางธนาคารจะทำการรับซื้อพันธบัตรระยะยาวของรัฐบาลอังกฤษจำนวนมากเท่าที่มีความจำเป็นตั้งแต่ขณะนี้จนถึงวันที่ 14 ต.ค.เพื่อสร้างเสถียรภาพในตลาดการเงิน
“BoE จะทำการซื้อพันธบัตรในขนาดที่มีความจำเป็นเพื่อฟื้นฟูเสถียรภาพในตลาด เนื่องจากหากตลาดยังคงมีความผันผวนต่อไปก็จะสร้างความเสี่ยงอย่างมีนัยสำคัญต่อเสถียรภาพทางการเงินของสหราชอาณาจักร” แถลงการณ์ระบุ
ทั้งนี้ นักลงทุนแห่เทขายพันธบัตรรัฐบาลอังกฤษ หลังจากที่เมื่อสัปดาห์ที่แล้ว รัฐบาลเปิดเผยมาตรการปรับลดภาษีครั้งใหญ่ รวมทั้งมาตรการเยียวยาภาคครัวเรือนและภาคธุรกิจที่ได้รับผลกระทบจากการพุ่งขึ้นของราคาพลังงาน ทำให้หลายฝ่ายเกิดความกังวลต่อสถานะทางการคลังของอังกฤษจากการก่อหนี้เพิ่มขึ้นของรัฐบาล
โดยการแห่เทขายพันธบัตรรัฐบาลดังกล่าว ทำให้อัตราผลตอบแทนพันธบัตรรัฐบาลอายุ 30 ปีพุ่งขึ้นในวันนี้เหนือระดับ 5% เป็นครั้งแรกในรอบ 20 ปี หรือนับตั้งแต่ปี 2545 ก่อนที่จะอ่อนตัวลง หลัง BoE ออกแถลงการณ์ดังกล่าว
ส่วนปอนด์ดีดตัวขึ้นขานรับแถลงการณ์ของ BoE เช่นกัน
ด้านนายควาซี กวาร์เต็ง รัฐมนตรีคลังอังกฤษ กล่าวว่า รัฐบาลอังกฤษมีความมุ่งมั่นในการรักษาวินัยทางการคลัง และกระทรวงการคลังได้ร่วมมืออย่างใกล้ชิดกับ BoE
อย่างไรก็ดีนายกวาร์เต็งได้กล่าวถ้อยแถลงดังกล่าวในการประชุมกับบรรดาผู้บริหารวาณิชธนกิจของอังกฤษในวันนี้เพื่อสร้างความมั่นใจต่อภาคการเงิน หลังจากที่หลายฝ่ายกังวลต่อสถานะทางการคลังของอังกฤษจากการก่อหนี้เพิ่มขึ้นของรัฐบาล